กระหึ่ม! ”โปรเม” โปรกอล์ฟไทยคนแรกผงาดครองมือ 1 โลก
“โปรเม” เอรียา จุฑานุกาล สร้างประวัติศาสตร์ โปรกอล์ฟไทยคนแรกที่ได้ก้าวขึ้นเป็นมือวางอันดับ 1 ของโลก
20 พ.ย. 2560

ผู้สื่อข่าวรายงานว่า “โปรเม” เอรียา จุฑานุกาล นักกอล์ฟสาวชาวไทยก้าวขึ้นเป็นมือวางอันดับ 1 ของโลกได้สำเร็จ เมื่อวันที่ 3 มิ.ย.ที่ผ่านมา สร้างประวัติศาสตร์เป็นนักกอล์ฟไทยคนแรกที่สามารถก้าวไปเป็นมือ 1 ของโลกได้ แม้จะไม่ได้ลงแข่งขันกอล์ฟแอลพีจีเอ ทัวร์ รายการช็อปไรต์ แอลพีจีเอ คลาสสิค ที่รัฐนิวเจอร์ซี่ สหรัฐอเมริกา ระหว่างวันที่ 2 – 4 มิ.ย.ที่ผ่านมา
โดยก่อนแข่งรายการดังกล่าว โปรเม ในฐานะมือ 2 ของโลก มีลุ้นแย่งมือ 1 จาก ลิเดีย โค เจ้าของตำแหน่งชาวนิวซีแลนด์ และ เรียว โซ ยอน โปรจากเกาหลีใต้ ซึ่งเป็นมือ 3 ของโลก โดยโปรเม และลิเดีย โค ไม่ได้ลงแข่งขันในรายการ มีเพียงเรียว โซ ยอน คนเดียวที่ลงแข่ง
เว็บไซต์ แอลพีจีเอ ทัวร์ ระบุว่า หลังจบการแข่งขันวอลวิก แชมเปียนชิพ สัปดาห์ก่อน โปรเมกลับขึ้นไปเป็นมือ 2 ของโลกอีกครั้ง มีคะแนนเฉลี่ย 8.33 คะแนน ตามหลังโคที่มี 8.40 คะแนน เพียง 0.07 คะแนน ขณะที่เรียว โซ ยอน จากเกาหลีใต้ อยู่อันดับ 3 มี 8.21 คะแนน
สำหรับ ริว โซ ยอนซึ่งมีโอกาสขึ้นมือ 1 โลก เช่นกัน ด้วยเงื่อนไขต้องจบด้วยอันดับ 3 ในรายการ ช็อปไรท์ แอลพีจีเอ คลาสสิก เป็นอย่างน้อย แต่กลับไม่ผ่านการตัดตัว เมื่อตีเกินไป 6 โอเวอร์ หลังจบรอบ 2 ส่งผลให้ โปรเม กลายเป็นมือ 1 ของโลกคนใหม่ทันที ในการจัดอันดับโลกวันจันทร์นี้ และถือเป็นโปรกอล์ฟจากเอเชียตะวันออกเฉียงใต้คนแรกที่ได้ครองตำแหน่งดังกล่าว